title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének a higanynak az általános világítási célra szolgáló, 30 W alatti teljesítményű, legalább 20 000 óra élettartamú, egy végükön fejelt kompakt fénycsövekben való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS-irányelv) III. mellékletét. A módosítás az általános világítási célra szolgáló, 30 W alatti teljesítményű, legalább 20 000 óra élettartamú, egy végükön fejelt kompakt fénycsövekben higanyt tartalmazó alkalmazások mentességére vonatkozik.

               A RoHS-irányelv a 4. cikkben meghatározottak szerint korlátozza egyes veszélyes anyagok elektromos és elektronikus berendezésekben való alkalmazását. Jelenleg tíz anyag van korlátozva és felsorolva az irányelv II. mellékletében: az ólom, a higany, a kadmium, a hat vegyértékű króm, a polibrómozott bifenilek (PBB), a polibrómozott difenil-éterek (PBDE), a bisz(2-etilhexil)-ftalát (DEHP), a benzil-butil-ftalát (BBP), a dibutil-ftalát (DBP) és a diizobutil-ftalát (DIBP). A III. és IV. melléklet ismerteti az elektromos és elektronikus berendezések azon, adott alkalmazású anyagait és alkatrészeit, amelyek mentességet élveznek az irányelv 4. cikkének (1) bekezdésében az anyagokra vonatkozóan előírt korlátozások alól.

               Az irányelv 5. cikke rendelkezik a III. és a IV. melléklet tudományos és műszaki fejlődéshez való hozzáigazításáról, amely magában foglalhatja a mentességek megadását, megújítását vagy visszavonását. Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: i. tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok; ii. nincs biztosítva a helyettesítő anyagok megbízhatósága; iii. az anyag helyettesítése által okozott összes káros környezeti, egészségügyi és fogyasztók biztonságát érintő hatás várhatóan meghaladja az így elért összes környezeti, egészségügyi és fogyasztók biztonságát érintő előnyt.

               A mentességekről és azok időtartamáról szóló határozatoknak figyelembe kell továbbá venniük a helyettesítő anyagok rendelkezésre állását és a helyettesítés társadalmi-gazdasági hatását. A mentességek időtartamára vonatkozó határozatok meghozatala során szem előtt kell tartani az innovációra gyakorolt minden lehetséges hatást. A mentesség átfogó hatásait adott esetben életciklus-szemléletet alkalmazva kell vizsgálni.

               Az 5. cikk (1) bekezdése azt is kimondja, hogy a Bizottságnak egyedi, felhatalmazáson alapuló jogi aktusokat kell elfogadnia annak érdekében, hogy a III. és IV. mellékletben található jegyzékekbe felvegye vagy adott esetben onnan törölje az elektromos és elektronikus berendezések anyagait és alkatrészeit. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz kérelem
                  3
                érkezett a gazdasági szereplőktől a RoHS-irányelv 5. cikkének (3) bekezdése és V. melléklete szerinti mentességek megadására vagy megújítására vonatkozóan.

               A III. melléklet 1. c) pontja szerinti jelenlegi mentesség lehetővé teszi a higany egy végükön fejelt (kompakt) fénycsövekben való használatát úgy, hogy a megengedett mennyisége (égőnként):

               1. g) Általános világítási célra szolgáló, 30 W alatti teljesítményű, legalább 20 000 óra élettartamú fénycső esetén: 3,5 mg.

               A Bizottsághoz 2016. június 28-án kérelem érkezett e mentesség megújítása iránt, amely kérelmet ugyanezen kérelmező 2020. január 17-én további információkkal megújított. A kérelmező lényegében azt állította, hogy nem állnak rendelkezésre higanymentes helyettesítő anyagok
                  4
               . A RoHS-irányelv követelményeivel (az 5. cikk (5) bekezdésének második albekezdésével) összhangban a mentesség mindaddig érvényben marad, amíg a Bizottság határozatot nem hoz a megújítási kérelemről.

               A mentesség megújítására irányuló kérelem értékelése céljából a Bizottság 2017 júniusában az előírt műszaki és tudományos értékelés elvégzését célzó – és az érdekelt felekkel folytatott nyolchetes online konzultációt is magában foglaló – tanulmányt
                  5
                indított, amely 2018-ban zárult le. A konzultációk során egy hozzászólás érkezett, amelyet a vizsgálati jelentésben dokumentált párbeszéd követett. A tanulmány kiterjedt információkat tartalmazott a helyettesítő anyagok elérhetőségéről, a 2020-as becsléseket is beleértve.

               A Bizottság a 2018. október 29-i szakértői ülésen konzultált a RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal, és megkapta véleményüket a javasolt intézkedésekről. A Bizottság továbbá megtett minden, az 5. cikk (3)–(7) bekezdése
                  6
                szerinti kötelező eljárási lépést az anyagokra vonatkozó korlátozás alóli mentességekkel kapcsolatban. A Tanács és az Európai Parlament valamennyi intézkedésről értesítést kapott.

               Az alátámasztó tanulmány kiemelte, hogy:

               ·az e mentesség hatálya alá tartozó lámpakategóriák esetében rendelkezésre állnak higanymentes, megbízható fénykibocsátó dióda (LED) alternatívák,

               ·az adatok azt mutatják, hogy a környezeti, egészségügyi és fogyasztói biztonsági hatások tekintetében a helyettesítés megakadályozná az alkalmazásokban található higany forgalomba hozatalát, miközben csökkentené a világítás céljára felhasznált energiát is,

               ·ami a helyettesítés társadalmi-gazdasági hatását illeti, a helyettesítés becsült költségeinek felmerülése csupán korábban varható, mint ahogy a szóban forgó lámpakategóriák már folyamatban lévő, természetes kivezetéséből várhatóan adódó költségek felmerülnének, és nem tekinthetők a kivezetésből eredő többletköltségeknek.

               Végezetül a tudományos és műszaki értékelések – beleértve az érdekelt felekkel folytatott konzultációkat is – azt mutatták, hogy az 1. g) mentesség tekintetében már a mentességi kritériumok egyike sem teljesül.

               A minőségi jogalkotásra vonatkozó iránymutatásokkal összhangban a felhatalmazáson alapuló irányelv tervezete négy héten keresztül nyilvánosan elérhető volt véleménynyilvánítás céljából a minőségi jogalkotási portálon. A jogi aktus tervezetéről folytatott konzultáció során a nyilvánosságtól 13 hozzászólás érkezett. A felvetett kérdéseket megvizsgálták, és nem tartották szükségesnek a tervezet módosítását.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv visszavonja a 2011/65/EU irányelv III. mellékletében szereplő 1. g) mentességet a higany meghatározott alkalmazásokban való felhasználása tekintetében.

               A Bizottság az alátámasztó tanulmányok és konzultációk alapján értékelte a mentességi kérelmet, és arra a következtetésre jutott, hogy a mentességi kérelem nem felel meg az 5. cikk (1) bekezdésének a) pontjában meghatározott egyetlen olyan kritériumnak sem, amely indokolná a mentesség további meghosszabbítását. Az e mentesség által érintett lámpakategóriákban a higany megbízható helyettesítő anyagokkal való helyettesítése tudományosan és műszakilag kivitelezhető, és bizonyított, hogy a helyettesítés környezeti, egészségügyi és fogyasztói biztonsági szempontból kifejtett összhatása jelentősen meghaladja a negatív hatásokat.

               Összefoglalva, a mentesség megadásának feltételei már nem teljesülnek, és az 1. g) mentességet az 5. cikk (1) bekezdésének b) pontjával összhangban törölni kell.

               E mentesség lejárati időpontját a RoHS-irányelv 5. cikkének (6) bekezdésével összhangban kell meghatározni, amely előírja, hogy visszavonása esetén a mentesség legkorábban a visszavonásra vonatkozó határozat időpontjától számított 12 hónap, de legkésőbb 18 hónap elteltével jár le.

               A lejárati időpont meghatározásakor figyelembe kell venni, hogy az e mentesség hatálya alá tartozó lámpatípusok
                  7
                egy kis része a fényforrások és különálló vezérlőegységek környezettudatos tervezésére vonatkozó követelmények megállapításáról szóló (EU) 2019/2020 bizottsági rendelet II. mellékletében meghatározott, 2021. szeptember 1-jétől alkalmazandó kritériumok hatálya alá tartozik. E követelményeknek való megfelelési kötelezettség azt eredményezi, hogy az érintett lámpákat az említett időpont után nem hozzák forgalomba. Ez összhangban áll a Bizottságnak a RoHS-irányelv szerinti értékelésével, beleértve a társadalmi-gazdasági elemzést is, amely arra a következtetésre jutott, hogy a mentesség hatálya alá tartozó lámpatípusok kellően megbízható higanymentes helyettesítő anyagai már széles körben rendelkezésre állnak, és hogy e lámpák higanytartalmának helyettesítése tudományosan és műszakilag kivitelezhető. A RoHS-irányelv szerinti mentességi bejegyzés egészét illetően azonban figyelembe kell venni, hogy az e mentesség hatálya alá tartozó lámpák túlnyomó többségét – nevezetesen a beépített vezérlőegység nélküli kompakt fénycsöveket – nem érintik a fent említett környezettudatos tervezésről szóló rendelet kritériumai. Ezért a mentesség hatálya alá tartozó lámpák e döntő részének sajátos helyzete fényében a mentesség visszavonására vonatkozó határozattól számított maximáis,18 hónapos érvényességi időszakot kell meghatározni, mivel figyelembe kell venni az e lámpákkal kapcsolatos körülményeket, és el kell kerülni, hogy a piaci szereplők számára szükségtelenül magas társadalmi-gazdasági költségek merüljenek fel a helyettesítésből adódóan, különös tekintettel azokra a lámpákra, amelyek cseréje összetettebb.

               A jogi eszköz egy felhatalmazáson alapuló irányelv, amely összhangban van a felhatalmazó jogi aktussal, a 2011/65/EU irányelvvel, és különösen annak 5. cikke (1) bekezdésében és 20. cikkében foglalt felhatalmazással.

               A felhatalmazáson alapuló irányelv célja hozzájárulni az emberi egészség és a környezet védeleméhez, továbbá összehangolni egymással az elektromos és elektronikus berendezések területén a belső piac működésének biztosítására vonatkozó rendelkezéseket azáltal, hogy visszavonja az egyébként tiltott anyagok meghatározott alkalmazásokra való használatára vonatkozóan megadott mentességet a RoHS-irányelv rendelkezéseivel és feltételeivel összhangban, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2021.12.13.)

               a 2011/65/EU európai parlamenti és tanácsi irányelv III. mellékletének a higanynak az általános világítási célra szolgáló, 30 W alatti teljesítményű, legalább 20 000 óra élettartamú, egy végükön fejelt kompakt fénycsövekben való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  8
                és különösen annak 5. cikke (1) bekezdésének b) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás azonban nem vonatkozik az említett irányelv III. mellékletében felsorolt egyes, mentességben részesülő alkalmazásokra.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)A higany a 2011/65/EU irányelv II. mellékletében felsorolt korlátozott anyag.

               (4)A 2014/14/EU felhatalmazáson alapuló irányelvvel
                  9
                a Bizottság mentességet biztosított a higanynak legfeljebb 3,5 mg mennyiségben történő, az általános világítási célra szolgáló, 30 W alatti teljesítményű, legalább 20 000 óra élettartamú, egy végükön fejelt kompakt fénycsövekben való felhasználására (a továbbiakban: mentesség), amely jelenleg a 2011/65/EU irányelv III. mellékletében az 1. g) mentességként szerepel. A 2014/14/EU irányelv III. mellékletének megfelelően a mentesség 2017. december 31-én lejárt volna.

               (5)A higanyt az egy végükön fejelt (kompakt) fénycsövekben ultraibolya fény előállítására használják, amelyet azután a lámpatest fluoreszcens bevonata látható fénnyé alakít.

               (6)A Bizottsághoz 2016. június 28-án, a 2011/65/EU irányelv 5. cikkének (5) bekezdésében megállapított határidőn belül kérelem érkezett a mentesség megújítására (a továbbiakban: megújítási kérelem), amelyet 2020. január 17-én aktualizáltak egy megújított kérelemmel. A 2011/65/EU irányelv 5. cikkének (5) bekezdésével összhangban a mentesség mindaddig érvényben marad, amíg a megújítási kérelemről határozatot nem fogadnak el.

               (7)A megújítási kérelem értékelése, amely figyelembe vette a helyettesítő anyagok rendelkezésre állását és a helyettesítés társadalmi-gazdasági hatását, arra a következtetésre jutott, hogy a mentesség hatálya alá tartozó lámpatípusok higanymentes helyettesítő anyagai kellően megbízhatóvá váltak, és hogy a helyettesítés tudományosan és műszakilag kivitelezhető. Az értékelés továbbá arra a következtetésre jutott, hogy a helyettesítés előnyei egyértelműen meghaladják a negatív hatásokat. Az értékelés keretében a 2011/65/EU irányelv 5. cikkének (7) bekezdésével összhangban sor került az érdekelt felekkel folytatott konzultációkra. A konzultációk során beérkezett észrevételek nyilvánosan hozzáférhetők egy erre a célra létrehozott honlapon.

               (8)Mivel a 2011/65/EU irányelv 5. cikke (1) bekezdésének a) pontjában meghatározott feltételek már nem teljesülnek, a mentességet vissza kell vonni.

               (9)E mentesség lejárati idejét a 2011/65/EU irányelv 5. cikkének (6) bekezdésével összhangban kell megállapítani. Míg az e mentesség hatálya alá tartozó lámpatípusok
                  10
                egy kis része az (EU) 2019/2020 bizottsági rendelet
                  11
                II. mellékletében meghatározott, 2021. szeptember 1-jétől alkalmazandó környezettudatos tervezési kritériumok hatálya alá tartozik, és így már nem kerül forgalomba, a jelenlegi mentesség hatálya alá tartozó lámpák túlnyomó többségét nem érintik a környezettudatos tervezésről szóló fent említett rendelet szerinti kritériumok. Következésképpen a határozattól számított maximális, 18 hónapos lejárati időpontot kell a teljes mentességi bejegyzés tekintetében megállapítani annak érdekében, hogy elkerülhetők legyenek a piaci szereplők számára a szükségtelenül magas, az utóbbi kategória helyettesítéséhez közvetlenül kapcsolódó társadalmi-gazdasági költségek.

               (10)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő hatodik hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.

               Ezeket a rendelkezéseket [az ezen irányelv hatálybalépését követő hatodik hónap utolsó napja + 1 nap]-tól/-től alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2021.12.13.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        Elérhető a következő címen:
                  https://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  .

                     (5)

                        A tanulmányról szóló zárójelentés a következő címen érhető el:
                  https://op.europa.eu/en/publication-detail/-/publication/4ae54b9e-e070-11e8-b690-01aa75ed71a1/language-en/format-PDF/source-84895526
                  .

                     (6)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (7)

                        A rendelet hatálya alá tartozó termékeket a fényforrások és különálló vezérlőegységek környezettudatos tervezésére vonatkozó követelmények megállapításáról szóló, 2019. október 1-jei (EU) 2019/2020 bizottsági rendelet is szabályozza, amely 2021. szeptember 1-jétől alkalmazandó. A 2011/65/EU irányelvtől eltérően a környezettudatos tervezésről szóló jogszabály nem korlátozza a termékekben található anyagokat, hanem energiahatékonysági követelményeket határoz meg a termékek forgalomba hozatalához. A beépített vezérlőegységekkel ellátott kompakt fénycsöveket (CFLi) 2021. szeptember 1-jétől ténylegesen nem hozzák forgalomba, mivel nem felelnek meg ezeknek az energiahatékonysági követelményeknek. Az (EU) 2019/2020 bizottsági rendelet a fényforrások életciklusának jelentős környezeti tényezőjeként határozza meg a higanytartalmat, de elismeri, hogy a veszélyes anyagok, köztük a higany fényforrásokban való használatát a 2011/65/EU irányelv szabályozza.

                     (8)

                        HL L 174., 2011.7.1., 88. o.

                     (9)

                        A Bizottság 2014/14/EU felhatalmazáson alapuló irányelve (2013. október 18.) a 2011/65/EU európai parlamenti és tanácsi irányelv III. mellékletének az általános világítási célra szolgáló, 30 W alatti teljesítményű, legalább 20000 óra élettartamú, egy végükön fejelt kompakt fénycsövekben használt, égőnként 3,5 mg higany mentesítése tekintetében, a műszaki fejlődéshez történő hozzáigazítás céljából történő módosításáról (HL L 4., 2014.1.9., 71. o.).

                     (10)

                        A beépített vezérlőegységekkel ellátott kompakt fénycsöveket (CFLi) 2021. szeptember 1-jétől az (EU) 2019/2020 bizottsági rendelet II. melléklete 1. táblázatának „A rendelet hatálya alá tartozó egyéb, a fentebbiekben nem megjelölt fényforrások” bejegyzése vonatkozik.

                     (11)

                        Az (EU) 2019/2020 bizottsági rendelet (9) és (10) preambulumbekezdésében foglaltak szerint az említett rendelet nem állapít meg különös környezettudatos tervezési követelményeket a higanytartalomra vonatkozóan.

    ---documentbreak---

               MELLÉKLET

               A 2011/65/EU irányelv III. mellékletében az 1. g) bejegyzés helyébe a következő szöveg lép:

                        Mentesség

                        Az alkalmazás köre és határnapja

                        „1. g)

                        Általános világítási célra szolgáló, 30 W alatti teljesítményű, legalább 20 000 óra élettartamú fénycső esetén: 3,5 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését 18 hónappal követő dátum]-án/-én lejár.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének a higanynak a különleges rendeltetésű egyéb kisülőlámpákban való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS-irányelv) III. mellékletét. A módosítás a jelenlegi 4. f) pontban meghatározott, különleges rendeltetésű egyéb kisülőlámpákban higanyt tartalmazó alkalmazásokra vonatkozó mentességet érinti.

               A RoHS-irányelv a 4. cikkben meghatározottak szerint korlátozza egyes veszélyes anyagok elektromos és elektronikus berendezésekben való alkalmazását. Jelenleg tíz anyag van korlátozva és felsorolva a RoHS irányelv II. mellékletében: az ólom, a higany, a kadmium, a hat vegyértékű króm, a polibrómozott bifenilek (PBB), a polibrómozott difenil-éterek (PBDE), a bisz(2-etilhexil)-ftalát (DEHP), a benzil-butil-ftalát (BBP), a dibutil-ftalát (DBP) és a diizobutil-ftalát (DIBP). A III. és IV. melléklet ismerteti azokat az elektromos és elektronikus berendezéseket, amelyek különleges alkalmazásokra vonatkoznak, és mentességet élveznek az irányelv 4. cikkének (1) bekezdésében az anyagokra vonatkozóan előírt korlátozások alól.

               Az irányelv 5. cikke rendelkezik a III. és a IV. melléklet tudományos és műszaki fejlődéshez való hozzáigazításáról, amely magában foglalhatja a mentességek megadását, megújítását vagy visszavonását. Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: i. tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok; ii. nincs biztosítva a helyettesítő anyagok megbízhatósága; iii. az anyag helyettesítése által okozott összes káros környezeti, egészségügyi és fogyasztók biztonságát érintő hatás várhatóan meghaladja az így elért összes környezeti, egészségügyi és fogyasztók biztonságát érintő előnyt.

               A mentességekről és azok időtartamáról szóló határozatoknak figyelembe kell továbbá venniük a helyettesítő anyagok rendelkezésre állását és a helyettesítés társadalmi-gazdasági hatását; A mentességek időtartamára vonatkozó határozatok meghozatala során szem előtt kell tartani az innovációra gyakorolt minden lehetséges hatást. A mentesség átfogó hatásait adott esetben életciklus-szemléletet alkalmazva kell vizsgálni.

               Az 5. cikk (1) bekezdésének a) pontja azt is előírja, hogy ahhoz, hogy az elektromos és elektronikus berendezések anyagait és alkotóelemeit felvegyék a III. és IV. mellékletben szereplő jegyzékekbe, a Bizottságnak egyedi, felhatalmazáson alapuló jogi aktusokat kell elfogadnia. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz kérelem
                  3
                érkezett a gazdasági szereplőktől a RoHS-irányelv 5. cikkének (3) bekezdése és V. melléklete szerinti mentességek megadására vagy megújítására vonatkozóan.

               A III. melléklet 4. f) pontja szerinti jelenlegi mentesség lehetővé teszi a higany használatát olyan egyéb kisülőlámpákban, amelyeket ez a melléklet kifejezetten nem említ.

               A Bizottsághoz 2015 januárjában három kérelem érkezett e mentesség megújítására. Az egyik kérelmező azt állította, hogy az e mentesség hatálya alá tartozó lámpák higanytartalmának helyettesítése tudományosan és műszakilag kivitelezhetetlen
                  4
               , míg a másik két kérelmező kérelmeit olyan konkrét alkalmazásokra összpontosította, mint például a nagy intenzitású kisülőlámpák
                  5
                és a pácolásra/polimerizációra és fertőtlenítésre használt lámpák
                  6
               , és a kérelem okaként szintén a tudományos és műszaki szempontból való kivitelezhetetlenséget nevezte meg. A RoHS-irányelv követelményeivel (az 5. cikk (5) bekezdésének második albekezdése) összhangban a mentesség mindaddig érvényben marad, amíg a Bizottság határozatot nem hoz a megújítás iránti kérelemről.

               A mentesség megújítására irányuló kérelem értékelése céljából a Bizottság 2015 júniusában az előírt műszaki és tudományos értékelés elvégzését célzó – és az érdekelt felekkel folytatott nyolchetes online konzultációt
                  7
                is magában foglaló – tanulmányt
                  8
                indított, amely 2016-ban zárult le. A széles körű technikai és tudományos adatokat és észrevételeket értékelő, a vizsgálati jelentésben dokumentált tanulmányt követően a Bizottság 2019-ben frissítette
                  9
                a 2016. évi tanulmányt, amely a társadalmi-gazdasági értékelésre és az ezzel és más mentességekkel kapcsolatos helyettesítő anyagok rendelkezésre állására összpontosított. A tanulmányról szóló végleges jelentést közzétették
                  10
               , és értesítették az érdekelt feleket.

               A Bizottság a 2016. szeptember 1-jei, 2018. október 29-i és 2019. október 21-i szakértői üléseken konzultált a RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal, hogy az értékelések következtetéseivel összhangban összegyűjtse a tagállamok véleményét a javaslatokról. A Bizottság továbbá megtett minden, a RoHS-irányelv 5. cikkének (3)–(7) bekezdése
                  11
                szerinti kötelező eljárási lépést az anyagokra vonatkozó korlátozás alóli mentességekkel kapcsolatban. A Tanács és az Európai Parlament valamennyi intézkedésről értesítést kapott.

               Az alátámasztó tanulmány kiemelte, hogy:

               ·A mentesség az alkalmazások széles körére terjed ki, mint például különféle típusú ultraibolya lámpákra (pl. keményítő lámpákra, fotokémiai célokra, polimerek előállítására használt lámpákra), vetítőlámpákra, kertészeti lámpákra stb.

               ·A higanymentes helyettesítő anyagok rendszerszinten állnak rendelkezésre (új fénykibocsátó diódás (LED) lámpatestekben való használatra), de ezek a helyettesítők, amelyekre különböző korlátozások vonatkoznak, a meglévő, különleges rendeltetésű kisülőlámpák számos típusában (alkatrészcserére) nem használhatók.

               ·Jelenleg az érintett alkalmazásokban a higany helyettesítése műszakilag nem kivitelezhető, és a jelenlegi mentességet meg kell hosszabbítani. A kérelmeket azonban lehetőség szerint részletesebben meg kell határozni. A mentesség egy része esetében már lehetséges részletesebben meghatározni azokat az alkalmazásokat, amelyek esetében a higanyt nem lehet helyettesíteni. Ezek esetében a mentesség maximális érvényességi idejét kell alkalmazni. A mentességnek a „külön nem említett, különleges rendeltetésű egyéb kisülőlámpákra” vonatkozó korábbi megfogalmazását továbbra is meg kell tartani azon felhasználások esetében, amelyekre a megfogalmazás konkrétan nem tér ki, azonban a mentességet a jövőbeli korlátozás kilátásaira való tekintettel a maximális öt évnél rövidebb időszakra kell meghosszabbítani.

               ·Végezetül a tudományos és műszaki értékelések – beleértve az érdekelt felekkel folytatott konzultációkat is – azt mutatták, hogy az átfogalmazott 4. f) mentesség tekintetében továbbra is teljesülnek a mentességi kritériumok, mivel megbízható helyettesítő anyagok még nem állnak rendelkezésre. Az értékelés eredményei arra is rámutattak, hogy a mentesség megújítása a 2011/65/EU irányelv 5. cikkével összhangban nem gyengítené a REACH-rendelet által biztosított környezet- és egészségvédelem mértékét.

               A minőségi jogalkotásra vonatkozó iránymutatásokkal összhangban a felhatalmazáson alapuló irányelv tervezete négy héten keresztül nyilvánosan elérhető volt véleménynyilvánítás céljából a minőségi jogalkotási portálon. A jogi aktus tervezetéről folytatott konzultáció során 36 hozzászólás érkezett. A felvetett kérdéseket megvizsgálták, és a tervezetet ennek megfelelően módosították.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv megújítja a 2011/65/EU irányelv III. mellékletében szereplő 4. f) mentességet a higany adott alkalmazásait illetően.

               A Bizottság az alátámasztó tanulmányok és konzultációk alapján arra a következtetésre jutott, hogy a mentesség iránti kérelem megfelel a RoHS-irányelv 5. cikke (1) bekezdésének a) pontjában meghatározott kritériumok legalább egyikének, ami indokolja a mentesség meghosszabbítását: a mentesség hatálya alá tartozó lámpakategóriákban a higanyt nem lehet megbízhatóan helyettesíteni.

               Összefoglalva a mentesség feltételei teljesülnek, és a 4. f) mentességi bejegyzést meg kell újítani. Az értékelés arra a következtetésre jutott, hogy a mentességnek a helyettesítési kilátásokra tekintettel történő korlátozása érdekében a mentesség jelenlegi, szélesebb körét a rövidebb, három éves időtartamra kell megújítani (4. f)–I bejegyzés).  Amennyiben lehetséges, a mentesség hatályát meghatározott alkalmazásokra is le kell szűkíteni az alábbiak szerint:

               ·4. f)-II: Az olyan, vetítőkben alkalmazott nagynyomású higanygőzlámpákban használt higany, amelyeknél legalább 2000 lumen ANSI teljesítmény szükséges;

               ·4. f)-III: A kertészeti világításra alkalmazott nagynyomású nátriumgőzlámpákban használt higany;

               ·4. f)-IV: Az ultraibolya spektrumban fényt kibocsátó lámpákban használt higany.

               A mentesség hatályának ily módon történő szűkítése összhangban van a RoHS irányelv (19) preambulumbekezdésében kifejtett megközelítéssel, amely szerint a mentességek hatályát és időtartamát korlátozni kell az elektromos és elektronikus berendezésekben található veszélyes anyagok fokozatos kivonásának elérése érdekében. Szükség esetén a meghatározott alkalmazások listájában további kiigazításokat kell végrehajtani.

               E mentesség lejárati idejét az 5. cikk (2) bekezdésének első albekezdésével összhangban határozták meg. Amint azt az értékelés megállapította, a helyettesítő anyagok fejlettségi foka indokolja a mentesség meghosszabbítását az egyes alkalmazásokra vonatkozó legfeljebb ötéves érvényességi időtartamra. A „külön nem említett, különleges rendeltetésű egyéb kisülőlámpák” esetében a tágabb 4. f)-I bejegyzés érvényességi idejét három évben kell meghatározni. Az érvényességi időszakok várhatóan nem gyakorolnak kedvezőtlen hatást az innovációra.

               A jogi eszköz a 2011/65/EU irányelvben előírt felhatalmazáson alapuló irányelv, amely különösen az irányelv 5. cikke (1) bekezdésének a) pontjában meghatározott követelményeknek való megfelelést szolgálja.

               A felhatalmazáson alapuló irányelv célja hozzájárulni az emberi egészség és a környezet védeleméhez, továbbá összehangolni egymással az elektromos és elektronikus berendezések területén a belső piac működésének biztosítására vonatkozó rendelkezéseket azáltal, hogy adott alkalmazásokban engedélyezi egyes, egyébként tiltott anyagok felhasználását a RoHS irányelv rendelkezéseivel és feltételeivel összhangban, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2021.12.13.)

               a 2011/65/EU európai parlamenti és tanácsi irányelv III. mellékletének a higanynak a különleges rendeltetésű egyéb kisülőlámpákban való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  12
                és különösen annak 5. cikke (1) bekezdésének a) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás azonban nem vonatkozik az említett irányelv IV. mellékletében felsorolt egyes, mentességben részesülő alkalmazásokra.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)A higany a 2011/65/EU irányelv II. mellékletében felsorolt korlátozott anyag.

               (4)A 2010/571/EU határozattal
                  13
                a Bizottság többek között mentességet adott a higanynak a külön nem említett, különleges rendeltetésű egyéb kisülőlámpákban való felhasználása tekintetében (a továbbiakban: mentesség), amely jelenleg a 2011/65/EU irányelv III. mellékletében a 4. f) mentességként szerepel. A mentesség az említett irányelv 5. cikke (2) bekezdése második albekezdése a) pontjának megfelelően 2016. július 21-én lejárt volna.

               (5)A különleges rendeltetésű gázkisülésű lámpákban a higany funkciója a villamos energia fénnyé alakítására irányuló fényelőállítási folyamathoz kapcsolódik.

               (6)A Bizottsághoz 2015. január 15-én, a 2011/65/EU irányelv 5. cikkének (5) bekezdésében megállapított határidőn belül több kérelem érkezett a mentesség megújítására (a továbbiakban: megújítási kérelem). A 2011/65/EU irányelv 5. cikkének (5) bekezdésével összhangban a mentesség mindaddig érvényben marad, amíg a megújítási kérelemről határozatot nem fogadnak el.

               (7)A megújítási kérelmek értékelése, amely figyelembe vette a helyettesítő anyagok rendelkezésre állását és a helyettesítés társadalmi-gazdasági hatását, arra a következtetésre jutott, hogy a higany helyettesítése vagy kivonása a mentesség hatálya alá tartozó alkalmazásokban jelenleg műszakilag nem kivitelezhető. Tekintettel azonban arra, hogy a jövőben lehetőség nyílik a mentességet korlátozó helyettesítésre, helyénvaló a mentességet csak három évre meghosszabbítani. Az értékelés azt is megállapította, hogy pontosabban meg lehet határozni azokat az alkalmazásokat, amelyek esetében a 2011/65/EU irányelv 5. cikke (1) bekezdésének a) pontjában meghatározott kritériumok alapján lehetőség van a mentesség megújítására, mivel egy adott funkcióhoz és alkalmazási területhez kapcsolhatóak, nevezetesen a vetítőgépekben alkalmazott, a kertészeti világításra használt és az ultraibolya spektrumban fényt kibocsátó nagynyomású higanygőzlámpák. Ezen egyedi alkalmazások esetében a mentességet legfeljebb ötéves időtartamra meg kell hosszabbítani. Az értékelés keretében a 2011/65/EU irányelv 5. cikkének (7) bekezdésével összhangban sor került az érdekelt felekkel folytatott konzultációkra. A konzultációk során beérkezett észrevételek nyilvánosan hozzáférhetők egy erre a célra létrehozott honlapon.

               (8)A mentesség összhangban van az 1907/2006/EK európai parlamenti és tanácsi rendelettel
                  14
               , és ennélfogva nem gyengíti a környezet és az egészség tekintetében a rendelet által biztosított védelmet.

               (9)A megbízható helyettesítő anyagok felkutatására irányuló folyamatos erőfeszítések eredményeire tekintettel a mentesség időtartama valószínűleg nem gyakorol kedvezőtlen hatást az innovációra.

               (10)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő hatodik hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.

               Ezeket a rendelkezéseket [az ezen irányelv hatálybalépését követő hatodik hónap utolsó napja + 1 nap]-tól/-től alkalmazzák.

               A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2021.12.13.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_
                  Europe /4f_LE_RoHS_Exemption_Req_Final.pdf
                   .

                     (5)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                   .

                     (6)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                   .

                     (7)

                        A konzultáció időtartama: 2015. augusztus 21-től 2015 október 16-ig,
                  https://rohs.exemptions.oeko.info
                  .

                     (8)

                        A tanulmányról szóló zárójelentés a következő címen érhető el:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (9)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (12)

                        HL L 174., 2011.7.1., 88. o.

                     (13)

                        A Bizottság 2010/571/EU határozata (2010. szeptember 24.) a 2002/95/EK európai parlamenti és tanácsi irányelv mellékletének a tudományos és műszaki fejlődéshez való hozzáigazítás céljából, az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek alkalmazásaira vonatkozó mentességek tekintetében történő módosításáról (HL L 251., 2010.9.25., 28. o.).

                     (14)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

    ---documentbreak---

               MELLÉKLET

               A 2011/65/EU irányelv III. mellékletében a 4. f) bejegyzés helyébe a következő szöveg lép:

                        Mentesség

                        Az alkalmazás köre és határnapja

                        „4. f) I

                        Az e mellékletben külön nem említett, különleges rendeltetésű egyéb kisülőlámpákban használt higany

                        [Kiadóhivatal: a felhatalmazáson alapuló irányelv Hivatalos Lapban való kihirdetését 3 évvel követő dátum]-án/én lejár

                        4. f) II

                        Az olyan vetítőkben alkalmazott nagynyomású higanygőzlámpákban használt higany, amelyeknél legalább 2000 lumen ANSI teljesítmény szükséges

                        [Kiadóhivatal: a felhatalmazáson alapuló irányelv Hivatalos Lapban való kihirdetését 5 évvel követő dátum]-án/én lejár

                        4. f) III

                        A kertészeti világításra alkalmazott nagynyomású nátriumgőzlámpákban használt higany

                        [Kiadóhivatal: a felhatalmazáson alapuló irányelv Hivatalos Lapban való kihirdetését 5 évvel követő dátum]-án/én lejár

                        4. f) IV

                        Az ultraibolya spektrumban fényt kibocsátó lámpákban használt higany

                        [Kiadóhivatal: a felhatalmazáson alapuló irányelv Hivatalos Lapban való kihirdetését 5 évvel követő dátum]-án/én lejár


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének a higanynak a különleges rendeltetésű, egy végükön fejelt kompakt fénycsövekben való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS-irányelv) III. mellékletét. A módosítás a különleges rendeltetésű, egy végükön fejelt kompakt fénycsövekben higanyt tartalmazó meghatározott alkalmazások mentességére vonatkozik.

               A RoHS-irányelv a 4. cikkben meghatározottak szerint korlátozza egyes veszélyes anyagok elektromos és elektronikus berendezésekben való alkalmazását. Jelenleg tíz anyag van korlátozva és felsorolva az irányelv II. mellékletében: az ólom, a higany, a kadmium, a hat vegyértékű króm, a polibrómozott bifenilek (PBB), a polibrómozott difenil-éterek (PBDE), a bisz(2-etilhexil)-ftalát (DEHP), a benzil-butil-ftalát (BBP), a dibutil-ftalát (DBP) és a diizobutil-ftalát (DIBP). A III. és IV. melléklet ismerteti az elektromos és elektronikus berendezések azon, adott alkalmazású anyagait és alkatrészeit, amelyek mentességet élveznek az irányelv 4. cikkének (1) bekezdésében az anyagokra vonatkozóan előírt korlátozások alól.

               Az irányelv 5. cikke rendelkezik a III. és a IV. melléklet tudományos és műszaki fejlődéshez való hozzáigazításáról, amely magában foglalhatja a mentességek megadását, megújítását vagy visszavonását.

               Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: i. tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok; ii. nincs biztosítva a helyettesítő anyagok megbízhatósága; iii. az anyag helyettesítése által okozott összes káros környezeti, egészségügyi és fogyasztók biztonságát érintő hatás várhatóan meghaladja az így elért összes környezeti, egészségügyi és fogyasztók biztonságát érintő előnyt.

               A mentességekről és azok időtartamáról szóló határozatoknak figyelembe kell továbbá venniük a helyettesítő anyagok rendelkezésre állását és a helyettesítés társadalmi-gazdasági hatását; A mentességek időtartamára vonatkozó határozatok meghozatala során szem előtt kell tartani továbbá az innovációra gyakorolt minden lehetséges hatást. A mentesség átfogó hatásait adott esetben életciklus-szemléletet alkalmazva kell vizsgálni.

               Az 5. cikk (1) bekezdésének a) pontja azt is előírja, hogy ahhoz, hogy az elektromos és elektronikus berendezések anyagait és alkotóelemeit felvegyék a III. és IV. mellékletben szereplő jegyzékekbe, a Bizottságnak egyedi, felhatalmazáson alapuló jogi aktusokat kell elfogadnia. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz kérelem
                  3
                érkezett a gazdasági szereplőktől a RoHS-irányelv 5. cikkének (3) bekezdése és V. melléklete szerinti mentességek megadására vagy megújítására vonatkozóan.

               A III. melléklet 1. f) pontja szerinti jelenlegi mentesség lehetővé teszi a higanynak az egy végükön fejelt (kompakt) fénycsövekben való használatát úgy, hogy a megengedett mennyisége (égőnként): különleges rendeltetésű fénycső esetén: 5 mg.

               A Bizottsághoz 2014 decemberében és 2015 januárjában két kérelem érkezett e mentesség megújítására. Az egyik kérelmet 2020 januárjában további információkkal megújították. A kérelmezők lényegében azt állították, hogy az e mentesség hatálya alá tartozó alkalmazások helyettesítő anyagai nem állnak rendelkezésre, és kifejtették, hogy a mentességben meghatározott higanymennyiség küszöbének további csökkentése nem kivitelezhető
                  4
               . A RoHS-irányelv követelményeivel (az 5. cikk (5) bekezdésének második albekezdése) összhangban a mentesség mindaddig érvényben marad, amíg a Bizottság határozatot nem hoz a megújítás iránti kérelemről.

               A mentesség megújítására irányuló kérelmek értékelése céljából a Bizottság 2015 júniusában az előírt műszaki és tudományos értékelés elvégzését célzó – és az érdekelt felekkel folytatott nyolchetes online konzultációt
                  5
                is magában foglaló – tanulmányt
                  6
                indított, amely 2016-ban zárult le. A széles körű technikai és tudományos adatokat és észrevételeket értékelő, a vizsgálati jelentésben dokumentált tanulmányt követően a Bizottság két kiegészítő tanulmányt/frissítést végzett, melyekbe az érdekelt feleket is bevonta. A 2019-ben közzétett tanulmány
                  7
                a társadalmi-gazdasági értékelésre és a helyettesítő anyagok rendelkezésre állására összpontosított, míg a friss adatokon és modellezésen alapuló frissítésre
                  8
                2020-ban került sor. A Bizottság közzétette a tanulmányról és a társadalmi-gazdasági értékelés aktualizált változatairól szóló végleges jelentéseket
                  9
               , valamint értesítette az érdekelt feleket.

               A Bizottság a 2016. szeptember 1-jei, 2018. október 29-i és 2019. október 21-i szakértői üléseken konzultált a RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal, hogy az értékelések következtetéseivel összhangban összegyűjtse a tagállamok véleményét a tervezett intézkedésekről. A Bizottság továbbá megtett minden, az 5. cikk (3)–(7) bekezdése
                  10
                szerinti kötelező eljárási lépést az anyagokra vonatkozó korlátozás alóli mentességekkel kapcsolatban. A Tanács és az Európai Parlament valamennyi intézkedésről értesítést kapott.

               Az alátámasztó tanulmány kiemelte, hogy:

               ·különleges kialakításuk, anyagaik és gyártási eljárásuk miatt a különleges rendeltetésű kompakt fénycsövek (CFL) a lámpák igen széles skáláját fedik le, különféle jellemzőkkel,

               ·az ultraibolya spektrumban fény kibocsátásra tervezett különleges rendeltetésű kompakt fénycsövek esetében elegendő információ áll rendelkezésre arra vonatkozóan, hogy az érintett alkalmazásokban a higany helyettesítése műszakilag nem kivitelezhető, ezért a tanulmány a mentesség maximális, további öt évre történő meghosszabbítását javasolta,

               ·egyéb különleges rendeltetésű kompakt fénycsövek esetében, ahol az érintett alkalmazások széles körében hiányoznak a higany helyettesítésére vonatkozó információk, a mentességet három évvel meg kell hosszabbítani annak érdekében, hogy részletesebb információk álljanak rendelkezésre a „különleges rendeltetés” fogalma alá tartozó egyéb lámpatípusok mentességének igazolására arra az esetre, ha új alkalmazásokra kerül sor.

               Végezetül a tudományos és műszaki értékelések – beleértve az érdekelt felekkel folytatott konzultációkat is – azt mutatták, hogy az 1. f) mentesség tekintetében továbbra is teljesülnek a mentességi kritériumok, mivel megbízható helyettesítő anyagok még nem állnak rendelkezésre. Az értékelés eredményei arra is rámutatnak, hogy az egyedi mentesség a 2011/65/EU irányelv 5. cikkével összhangban nem gyengítené a REACH-rendelet által biztosított környezet- és egészségvédelmet.

               A minőségi jogalkotásra vonatkozó iránymutatásokkal összhangban a felhatalmazáson alapuló irányelv tervezete négy héten keresztül nyilvánosan elérhető volt véleménynyilvánítás céljából a minőségi jogalkotási portálon. A jogi aktus tervezetéről folytatott konzultáció során két hozzászólás érkezett. A felvetett kérdéseket megvizsgálták, és nem tartották szükségesnek a tervezet módosítását.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv megújítja a 2011/65/EU irányelv III. mellékletében szereplő 1. f) mentességet a higany meghatározott alkalmazásokban való felhasználása tekintetében.

               A Bizottság az alátámasztó tanulmányok és konzultációk alapján arra a következtetésre jutott, hogy a mentesség iránti kérelem megfelel a RoHS-irányelv 5. cikke (1) bekezdésének a) pontjában meghatározott kritériumok legalább egyikének, ami indokolja a mentesség meghosszabbítását: a mentesség hatálya alá tartozó lámpakategóriákban a higanyt nem lehet megbízhatóan helyettesíteni.

               Összefoglalva a mentesség feltételei teljesülnek, és az 1. f) mentességi bejegyzést meg kell újítani. Az értékelés azt is megállapította, hogy egyrészt a mentesség hatályát tovább kell szűkíteni, másrészt a jelenlegi széles körű mentesség időtartamát az alábbiak szerint le lehet rövidíteni:

               I.öt évre az ultraibolya spektrumban fény kibocsátására tervezett különleges rendeltetésű lámpák esetében, mivel jelenleg nem állnak rendelkezésre megbízható alternatívák;

               II.három évre minden egyéb különleges rendeltetésű lámpa esetében annak érdekében, hogy az ágazat részletes információkat készíthessen a különleges rendeltetésű lámpák egyes kategóriáira vonatkozó mentességek fenntartásának igazolására.

               E mentesség lejárati idejét az 5. cikk (2) bekezdésének első albekezdésével összhangban határozták meg. Az érvényességi időszakok várhatóan nem gyakorolnak kedvezőtlen hatást az innovációra.

               A jogi eszköz a 2011/65/EU irányelvben előírt felhatalmazáson alapuló irányelv, amely különösen az irányelv 5. cikke (1) bekezdésének a) pontjában meghatározott követelményeknek való megfelelést szolgálja.

               A felhatalmazáson alapuló irányelv célja hozzájárulni az emberi egészség és a környezet védeleméhez, továbbá összehangolni egymással az elektromos és elektronikus berendezések területén a belső piac működésének biztosítására vonatkozó rendelkezéseket azáltal, hogy adott alkalmazásokban engedélyezi egyes, egyébként tiltott anyagok felhasználását a RoHS-irányelv rendelkezéseivel és feltételeivel összhangban, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2021.12.13.)

               a 2011/65/EU európai parlamenti és tanácsi irányelv III. mellékletének a higanynak a különleges rendeltetésű, egy végükön fejelt kompakt fénycsövekben való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  11
                és különösen annak 5. cikke (1) bekezdésének a) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás azonban nem vonatkozik az említett irányelv III. mellékletében felsorolt egyes, mentességben részesülő alkalmazásokra.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)A higany a 2011/65/EU irányelv II. mellékletében felsorolt korlátozott anyag.

               (4)A 2010/571/EU határozattal
                  12
                a Bizottság többek között mentességet adott a higanynak a különleges rendeltetésű, egy végükön fejelt kompakt fénycsövekben való felhasználása tekintetében (a továbbiakban: mentesség), amely jelenleg a 2011/65/EU irányelv III. mellékletében az 1. f) mentességként szerepel. A mentesség az említett irányelv 5. cikke (2) bekezdése második albekezdése a) pontjának megfelelően 2016. július 21-én lejárt volna.

               (5)A higanyt az egy végükön fejelt (kompakt) fénycsövekben ultraibolya fény előállítására használják, amelyet azután a lámpatest fluoreszcens bevonata látható fénnyé alakít.

               (6)A Bizottsághoz 2014. december 19-én és 2015. január 15-én, a 2011/65/EU irányelv 5. cikkének (5) bekezdésében megállapított határidőn belül két kérelem érkezett a mentesség megújítására (a továbbiakban: megújítási kérelmek), amelyek közül az egyiket 2020. január 20-án aktualizálták és megújították. A 2011/65/EU irányelv 5. cikke (5) bekezdésének második albekezdésével összhangban a mentesség mindaddig érvényben marad, amíg a megújítási kérelemről határozatot nem fogadnak el.

               (7)A megújítási kérelmek értékelése, amely figyelembe vette a helyettesítő anyagok rendelkezésre állását és a helyettesítés társadalmi-gazdasági hatását, arra a következtetésre jutott, hogy a higanynak az érintett alkalmazásokból való kivonása vagy a hasonló teljesítményű anyaggal való helyettesítése jelenleg műszakilag nem kivitelezhető. Az értékelés keretében a 2011/65/EU irányelv 5. cikkének (7) bekezdésével összhangban sor került az érdekelt felekkel folytatott konzultációkra. A konzultációk során beérkezett észrevételek nyilvánosan hozzáférhetők egy erre a célra létrehozott honlapon.

               (8)Az egyes meghatározott anyagokra vagy alkatrészekre vonatkozó korlátozás alóli mentességeket alkalmazási körükben és időtartamukban korlátozni kell annak érdekében, hogy megvalósuljon az elektromos és elektronikus berendezésekben található veszélyes anyagok fokozatos kivonása. Az értékelés arra a következtetésre jutott, hogy egyrészt a mentesség hatályát további meghatározott alkalmazásokra kell szűkíteni, másrészt pedig a jelenlegi széles körű mentesség időtartama lerövidíthető.

               (9)A mentesség összhangban van az 1907/2006/EK európai parlamenti és tanácsi rendelettel
                  13
               , és ennélfogva nem gyengíti a környezet és az egészség tekintetében a rendelet által biztosított védelmet.

               (10)Ezért helyénvaló a mentességet a maximális, ötéves időtartamra meghosszabbítani a 2011/65/EU irányelv 5. cikke (2) bekezdésének első albekezdésével összhangban a különleges rendeltetésű, ultraibolya fény kibocsátására tervezett kompakt fénycsövek esetében, mivel jelenleg nem állnak rendelkezésre megbízható alternatívák. A különleges rendeltetésű kompakt fénycsövek kategóriájába tartozó minden más típusú kompakt fénycső esetében – az irányelvnek a mentességek hatálya és időtartama korlátozására irányuló célkitűzésével összhangban – a mentességet három évvel kell meghosszabbítani annak érdekében, hogy az ágazat részletes információkat dolgozhasson ki e mentesség fenntartásának igazolására. A megbízható helyettesítő anyagok felkutatására irányuló folyamatos erőfeszítések eredményeire tekintettel a mentesség időtartama valószínűleg nem gyakorol kedvezőtlen hatást az innovációra.

               (11)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő hatodik hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.

               Ezeket a rendelkezéseket [az ezen irányelv hatálybalépését követő hatodik hónap utolsó napja + 1 nap]-tól/-től alkalmazzák.

               A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2021.12.13.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_1_f/Lighting_Europe/ 1f_LE_RoHS_Exemption_Req_Final.pdf és http://rohs.exemptions.oeko.info/fileadmin/user_upload/RoHS_Pack_9/Exemption_1_ae_/NARVA/01_02_a__2b3_4a.pdf

                     (5)

                        A konzultáció időtartama: 2015. augusztus 21-től 2015. október 16-ig.
                  http://rohs.exemptions.oeko.info
                  .

                     (6)

                        A tanulmányról szóló zárójelentés a következő címen érhető el:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , starting on page 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (11)

                        HL L 174., 2011.7.1., 88. o.

                     (12)

                        A Bizottság 2010/571/EU határozata (2010. szeptember 24.) a 2002/95/EK európai parlamenti és tanácsi irányelv mellékletének a tudományos és műszaki fejlődéshez való hozzáigazítás céljából, az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek alkalmazásaira vonatkozó mentességek tekintetében történő módosításáról (HL L 251., 2010.9.25., 28. o.).

                     (13)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

    ---documentbreak---

               MELLÉKLET

               A 2011/65/EU irányelv III. mellékletében az 1. f) bejegyzés helyébe a következő szöveg lép:

                        Mentesség

                        Az alkalmazás köre és határnapja

                        „1.

                        Egy végükön fejelt (kompakt) fénycsövekben használt higany, amelynek megengedett mennyisége (égőnként):

                        1. f) I.

                        Főként az ultraibolya spektrumban fény kibocsátására tervezett lámpák: 5 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését öt évvel követő dátum]-án/-én lejár.

                        1. f) II.

                        Különleges rendeltetésű fénycső esetén: 5 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését 3 évvel követő dátum]-án/-én lejár.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének a higanynak az egyéb általános világítási célra szolgáló, vagy különleges rendeltetésű fénycsövekben való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki és tudományos fejlődéshez való hozzáigazítás céljából módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS-irányelv) III. mellékletét. A módosítás az egyéb általános világítási célra szolgáló és különleges rendeltetésű fénycsövekben higanyt tartalmazó meghatározott alkalmazásokra vonatkozó mentességet érinti.

               A RoHS-irányelv a 4. cikkben meghatározottak szerint korlátozza egyes veszélyes anyagok elektromos és elektronikus berendezésekben való alkalmazását. Jelenleg tíz anyag van korlátozva és felsorolva a RoHS-irányelv II. mellékletében: az ólom, a higany, a kadmium, a hat vegyértékű króm, a polibrómozott bifenilek (PBB), a polibrómozott difenil-éterek (PBDE), a bisz(2-etilhexil)-ftalát (DEHP), a benzil-butil-ftalát (BBP), a dibutil-ftalát (DBP) és a diizobutil-ftalát (DIBP). A III. és IV. melléklet ismerteti azokat az elektromos és elektronikus berendezéseket, amelyek különleges alkalmazásokra vonatkoznak, és mentességet élveznek az irányelv 4. cikkének (1) bekezdésében az anyagokra vonatkozóan előírt korlátozások alól.

               Az irányelv 5. cikke rendelkezik a III. és a IV. melléklet tudományos és műszaki fejlődéshez való hozzáigazításáról, amely magában foglalhatja a mentességek megadását, megújítását vagy visszavonását. Az 5. cikk (1) bekezdésének a) pontja értelmében a III. és a IV. mellékletbe csak akkor vehetők fel további mentességek, ha ez nem gyengíti az 1907/2006/EK rendelet (REACH)
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: i. tudományos szempontból vagy műszakilag nem kivitelezhető az anyagok kivonása vagy helyettesítése a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok; ii. nincs biztosítva a helyettesítő anyagok megbízhatósága; iii. az anyag helyettesítése által okozott összes káros környezeti, egészségügyi és fogyasztók biztonságát érintő hatás várhatóan meghaladja az így elért összes környezeti, egészségügyi és fogyasztók biztonságát érintő előnyt.

               A mentességekről és azok időtartamáról szóló határozatoknak figyelembe kell továbbá venniük a helyettesítő anyagok meglétét és a helyettesítés társadalmi-gazdasági hatását. A mentességek időtartamára vonatkozó határozatok meghozatala során szem előtt kell tartani az innovációra gyakorolt minden lehetséges hatást. A mentesség átfogó hatásait adott esetben életciklus-szemléletet alkalmazva kell vizsgálni.

               Az 5. cikk (1) bekezdésének a) pontja azt is előírja, hogy ahhoz, hogy az elektromos és elektronikus berendezések anyagait és alkotóelemeit felvegyék a III. és IV. mellékletben szereplő jegyzékekbe, a Bizottságnak egyedi, felhatalmazáson alapuló jogi aktusokat kell elfogadnia. Az 5. cikk (3) bekezdése és az V. melléklet állapítja meg a mentességre vonatkozó kérelmek benyújtási eljárását.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A Bizottsághoz kérelem
                  3
                érkezett a gazdasági szereplőktől a RoHS-irányelv 5. cikkének (3) bekezdése és V. melléklete szerinti mentességek megadására vagy megújítására vonatkozóan.

               A III. melléklet 2. b) (4) pontja szerinti jelenlegi mentesség lehetővé teszi a higany használatát egyéb általános világítási célra szolgáló, vagy különleges rendeltetésű fénycsövekben (pl. indukciós lámpákban).

               A Bizottsághoz 2015. január 15-én kérelem érkezett a mentesség megújítására. A kérelmező azt állította, hogy a 2. b) (4) kivétel hatálya alá tartozó lámpákra vonatkozó paraméterek széles köre – pl. alak, hossz vagy spektrum – miatt ezek a lámpák nem helyettesíthetők könnyen fénykibocsátó diódákkal (LED)
                  4
               . Ezt a kérelmet 2020 januárjában nagyrészt ugyanezzel az érveléssel megismételték. A RoHS-irányelv követelményeivel (az 5. cikk (5) bekezdésének második albekezdése) összhangban a mentesség mindaddig érvényben marad, amíg a Bizottság határozatot nem hoz a megújítás iránti kérelemről.

               A mentesség megújítására irányuló kérelmek értékelése céljából a Bizottság 2015 júniusában az előírt műszaki és tudományos értékelés elvégzését célzó – és az érdekelt felekkel folytatott nyolchetes online konzultációt
                  5
                is magában foglaló – tanulmányt
                  6
                indított, amely 2016-ban zárult le. A széles körű technikai és tudományos adatokat és észrevételeket értékelő, a vizsgálati jelentésben dokumentált tanulmányt követően a Bizottság két kiegészítő tanulmányt/frissítést végzett, melyekbe az érdekelt feleket is bevonta. A 2019-ben közzétett tanulmány
                  7
                a társadalmi-gazdasági értékelésre és a helyettesítő anyagok rendelkezésre állására összpontosított, míg a friss adatokon és modellezésen alapuló frissítésre
                  8
                2020-ban került sor. Közzétették a tanulmányról és a társadalmi-gazdasági értékelés aktualizált változatáról szóló végleges jelentéseket
                  9
               ; és értesítették az érdekelt feleket.

               A Bizottság a 2016. szeptember 1-jei, 2018. október 29-i és 2019. október 21-i szakértői üléseken konzultált a RoHS-irányelv szerinti felhatalmazáson alapuló jogi aktusokkal foglalkozó tagállami szakértői csoporttal, hogy az értékelések következtetéseivel összhangban összegyűjtse a tagállamok véleményét a tervezett intézkedésekről. A Bizottság továbbá megtett minden, az 5. cikk (3)–(7) bekezdése
                  10
                szerinti kötelező eljárási lépést az anyagokra vonatkozó korlátozás alóli mentességekkel kapcsolatban. A Tanács és az Európai Parlament valamennyi intézkedésről értesítést kapott.

               Az alátámasztó tanulmány kiemelte, hogy:

               ·ez a mentesség különböző funkciókkal rendelkező lámpák széles körére vonatkozik,

               ·az e mentesség hatálya alá tartozó lámpatípusokra vonatkozó adatok jelenleg nem elégségesek, és hiányoznak a higany e széles körben történő helyettesítésére vonatkozó információk. A jelenlegi mentességet három évre meg kell hosszabbítani annak érdekében, hogy az ágazat részletesebb információkat dolgozhasson ki az „egyéb általános világítási célra szolgáló, vagy különleges rendeltetésű” kifejezés alá tartozó meghatározott lámpatípusok mentességének igazolására,

               ·elegendő információ áll rendelkezésre arra vonatkozóan, hogy műszakilag nem kivitelezhető a higany helyettesítése két, e mentesség hatálya alá tartozó alkalmazásban, nevezetesen i. a nem látható spektrumba tartozó fényt kibocsátó lámpákban és ii. a vészhelyzeti lámpákban, ezért a tanulmány azt javasolta, hogy az ilyen alkalmazásokra vonatkozó mentességet a maximális öt évre hosszabbítsák meg.

               Végezetül a tudományos és műszaki értékelések – beleértve az érdekelt felekkel folytatott konzultációkat is – azt mutatták, hogy a 2. b) (4) mentesség tekintetében továbbra is teljesülnek a mentességi kritériumok, mivel megbízható helyettesítő anyagok még nem állnak rendelkezésre. Az értékelés eredményei arra is rámutattak, hogy a felülvizsgált mentesség a 2011/65/EU irányelv 5. cikkével összhangban nem gyengítené a REACH-rendelet által biztosított környezet- és egészségvédelmet.

               A minőségi jogalkotásra vonatkozó iránymutatásokkal összhangban a felhatalmazáson alapuló irányelv tervezete négy héten keresztül nyilvánosan elérhető volt véleménynyilvánítás céljából a minőségi jogalkotási portálon. A jogi aktus tervezetéről folytatott konzultáció során három hozzászólás érkezett. A felvetett kérdéseket megvizsgálták, és nem tartották szükségesnek a tervezet módosítását.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv megújítja a 2011/65/EU irányelv III. mellékletében felsorolt, a higanynak az egyéb általános világítási célra szolgáló, vagys különleges rendeltetésű fénycsövekben történő felhasználására vonatkozó 2. b) (4) mentességet új érvényességi időszakok meghatározása révén, többek között az említett mentesség hatálya alá tartozó egyes meghatározott alkalmazások tekintetében is.

               A Bizottság az alátámasztó tanulmányok és konzultációk alapján arra a következtetésre jutott, hogy a mentesség iránti kérelem megfelel a RoHS-irányelv 5. cikke (1) bekezdésének a) pontjában meghatározott releváns kritériumok legalább egyikének, ami indokolja a mentesség meghosszabbítását: a mentesség hatálya alá tartozó lámpakategóriákban a higanyt nem lehet megbízhatóan helyettesíteni.

               Összefoglalva a mentesség feltételei teljesülnek, és a 2. b) (4) mentességi bejegyzést meg kell újítani. Az értékelés azt is megállapította, hogy a mentesség hatályát egyrészt tovább kell szűkíteni, másrészt a jelenlegi széles körű mentesség időtartamát az alábbiak szerint le kell rövidíteni: (I) három évre az egyéb általános világítási célra szolgáló, vagy különleges rendeltetésű lámpák esetében, illetve öt évre (II) a nem látható spektrumba tartozó fényt kibocsátó lámpák és (III) a vészhelyzeti lámpák esetében.

               E mentesség lejárati idejét az 5. cikk (2) bekezdésének első albekezdésével összhangban határozták meg. Az érvényességi időszakok várhatóan nem gyakorolnak kedvezőtlen hatást az innovációra.

               A jogi eszköz egy felhatalmazáson alapuló irányelv, amely összhangban van a felhatalmazó jogi aktussal, a 2011/65/EU irányelvvel, különösen annak 5. cikke (1) bekezdésében és 20. cikkében foglalt felhatalmazással.

               A felhatalmazáson alapuló irányelv célja hozzájárulni az emberi egészség és a környezet védeleméhez, továbbá összehangolni egymással az elektromos és elektronikus berendezések területén a belső piac működésének biztosítására vonatkozó rendelkezéseket azáltal, hogy adott alkalmazásokban engedélyezi egyes, egyébként tiltott anyagok felhasználását a RoHS irányelv rendelkezéseivel és feltételeivel összhangban, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően.

               A felhatalmazáson alapuló irányelv nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2021.12.13.)

               a 2011/65/EU európai parlamenti és tanácsi irányelv III. mellékletének a higanynak az egyéb általános világítási célra szolgáló, vagy különleges rendeltetésű fénycsövekben való felhasználására vonatkozó mentesség tekintetében, a tudományos és műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  11
                és különösen annak 5. cikke (1) bekezdésének a) pontjára,

               mivel:

               (1)A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás azonban nem vonatkozik az említett irányelv IV. mellékletében felsorolt egyes, mentességben részesülő alkalmazásokra.

               (2)A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

               (3)A higany a 2011/65/EU irányelv II. mellékletében felsorolt korlátozott anyag.

               (4)A 2010/571/EU határozattal
                  12
                a Bizottság többek között mentességet biztosított az egyéb általános világítási célra szolgáló, vagy különleges rendeltetésű fénycsövekben használt higanyra (a továbbiakban: mentesség), amely jelenleg a 2011/65/EU irányelv III. mellékletében 2. b) (4) mentességként szerepel. A mentesség az említett irányelv 5. cikke (2) bekezdése második albekezdése a) pontjának megfelelően 2016. július 21-én lejárt volna.

               (5)A mentesség a különböző formájú, technológiájú, alkalmazású és rendeltetésű lámpák nem homogén csoportjára vonatkozik. A higanyt a kisülőcsőben használják, amely elengedhetetlen az elektromos energia fénnyé alakításához.

               (6)A Bizottsághoz 2015. január 15-én, a 2011/65/EU irányelv 5. cikkének (5) bekezdésében megállapított határidőn belül kérelem érkezett a mentesség megújítására (a továbbiakban: megújítási kérelem), amelyet 2020. január 20-án egy újabb megújítási kérelemmel aktualizáltak. Az említett irányelv 5. cikkének (5) bekezdésével összhangban a mentesség mindaddig érvényben marad, amíg a megújítási kérelemről határozatot nem fogadnak el.

               (7)A megújítási kérelem értékelése, amely figyelembe vette a helyettesítő anyagok rendelkezésre állását és a helyettesítés társadalmi-gazdasági hatását, arra a következtetésre jutott, hogy a higany helyettesítése vagy kivonása az érintett alkalmazásokban jelenleg műszakilag nem kivitelezhető. Az értékelés keretében a 2011/65/EU irányelv 5. cikkének (7) bekezdésével összhangban sor került az érdekelt felekkel folytatott konzultációkra. A konzultációk során beérkezett észrevételek nyilvánosan hozzáférhetők egy erre a célra létrehozott honlapon.

               (8)A mentesség összhangban van az 1907/2006/EK európai parlamenti és tanácsi rendelettel
                  13
               , és ennélfogva nem gyengíti a környezet és az egészség tekintetében a rendelet által biztosított védelmet.

               (9)Ezért a mentességet helyénvaló megújítani, figyelembe véve azt az általános célt, hogy az elektromos és elektronikus berendezésekben található veszélyes anyagok fokozatos kivonása érdekében bizonyos meghatározott anyagok vagy alkatrészek esetében korlátozni kell a korlátozás alóli mentesség hatályát és időtartamát.

               (10)Annak érdekében, hogy időben újra lehessen értékelni, hogy az e mentesség hatálya alá tartozó lámpatípusok széles köre esetében rendelkezésre állnak-e higanymentes cserelámpák, helyénvaló a mentességet korlátozott, hároméves időtartamra megújítani.  Egyes lámpakategóriák, nevezetesen a nem látható spektrumba tartozó fényt kibocsátó lámpák (a III. melléklet új, 2. b) (4) II. albejegyzése) és a vészhelyzeti lámpák (a III. melléklet új, 2. b) (4) III. albejegyzése) esetében azonban elegendő információ áll rendelkezésre arra vonatkozóan, hogy a helyettesítés műszakilag a következő években nem kivitelezhető, és e lámpakategóriák esetében a 2011/65/EU irányelv 5. cikke (2) bekezdésének első albekezdésével összhangban ötéves érvényességi időtartamot indokolt meghatározíni. A megbízható helyettesítő anyagok felkutatására irányuló folyamatos erőfeszítések eredményeire tekintettel a mentesség időtartama valószínűleg nem gyakorol kedvezőtlen hatást az innovációra.

               (11)A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő hatodik hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.

               Ezeket a rendelkezéseket [az ezen irányelv hatálybalépését követő hatodik hónap utolsó napja + 1 nap]-tól/-től alkalmazzák.

               A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

               (2)A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2021.12.13.

                     a Bizottság részéről

                     elnök
                     Ursula VON DER LEYEN

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_2_b__34_/
                  Lighting_Europe/2b4_LE_RoHS_Exemption__Req_Final.pdf
                   .

                     (5)

                        A konzultáció időtartama: 2015. augusztus 21-től 2015 október 16-ig,
                  https://rohs.exemptions.oeko.info
                  .

                     (6)

                        A tanulmányról szóló zárójelentés a következő címen érhető el:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , starting on page 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (11)

                        HL L 174., 2011.7.1., 88. o.

                     (12)

                        A Bizottság 2010/571/EU határozata (2010. szeptember 24.) a 2002/95/EK európai parlamenti és tanácsi irányelv mellékletének a tudományos és műszaki fejlődéshez való hozzáigazítás céljából, az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek alkalmazásaira vonatkozó mentességek tekintetében történő módosításáról (HL L 251., 2010.9.25., 28. o.).

                     (13)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

    ---documentbreak---

               MELLÉKLET

               A 2011/65/EU irányelv III. mellékletében a 2. b) (4) bejegyzés helyébe a következő szöveg lép:

                        Mentesség

                        Az alkalmazás köre és határnapja

                        „2. b) (4) I.

                        Egyéb általános világítási célra szolgáló, vagy különleges rendeltetésű lámpák (pl. indukciós lámpák) 15 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését három évvel követő dátum]-án/-én lejár.

                        2. b) (4) II.

                        Főként az ultraibolya spektrumban fényt kibocsátó lámpák: 15 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését öt évvel követő dátum]-án/-én lejár.

                        2. b) (4) III.

                        Vészhelyzeti lámpák: 15 mg

                        [Kiadóhivatal: a felhatalmazáson alapuló irányelv Hivatalos Lapban való kihirdetését öt évvel követő dátum]-án/-én lejár.”